(1914) .] onderhoerich sot int hoeren van uwen oeren Dit sijn die sonder onderlaet gode loven Die ziele seide : Heer , wildi , ic wil naere gaen ende sien die daer in sijn Ende dingel seide : Hets my lieff dat ghijse siet ende hoert / mer en gaet te hem niet in Die gebruyken der teghenwoerdicheit der drijvoldicheit ende wie eyns te hem daer in comet hi vergietet al dat hi overleden heet ende in woert niet ghesceiden vander heiliger geselscap , en waer dat hi maget waer / dat hi verdiente te comen inden choren der ingelen Ende doe gingense naere ende sagen alrehende geordent volc , manne , Joncfrouwen ende vrouwen mit groter blijtscap / so dat die luut ende die claerheit ende die gore ginck / boven al datsi te voren saghen / Sonder yemants toedoen luyden die instrumenten Tfirmamente boven hoer hoeft blickede herde claer ende daer hinghen aen ketten van fijnen golde / mit silverijnen geerdekijn ondermenct / ende alte scoen ghewracht Daer ane hingen nappe , vedelen , chicolen , speldecselen , lilien ende speren ende al van golde / daer mennich ingel onder vloech mit guldenen vloegelen die mit horen lichten vloegen ommtrent die kettenen gaven eynen sueten luut Van eynen groten wijden boeme dat die heylige kerke beteykent Alse deser zelen daer dus wel genuechde te staen Doe seide dingel : Besiet Ende doe sach si eynen herden groten boum / ende herde breyt mit louveren ende mit bluemen wel doer groyt / drachtich van alrehande vruchten ende aen die lovere mennigerhande vogel / ellic singhende nae sijnre leyen ende oec onder dese telgeren wyesen lilien ende rosen mennighe / ende alrehande wel rukende cruyde Onder desen boum waren voel manne ende wijve in guldenen ende yvorien cellen / ende ellic mit eynre guldenre chronen ghesiert ende eyn gulden ruedekijn in sijne hant / gecleydt mit dien abijte daerse mede waren gheordent in die werelt Die gode alle gebenediden ende loefden van alle sijnen groten gaven Die ziele seide totten ingel / Wat boums is dit ende wat zielen sijnre onder Dingel seide : Dese boum is die pylaer vander heyliger kirken Ende die daer onder sijn / dat waeren beschermer der heiliger kerken / ende makeren ende hulpren ende die omm tguet dat sijter toe gaven in hoer bruederscap sijn comen ende die wereltlich habijte lieten / ende hoeden hem van vleyschelikene begeerten / ende die sober , gerecht ende guedertieren waeren in die werelt ende hadden gueden [ ..